KØBENHAVNS 

 UNIVERSITETS ANDEN BOTANISKE HAVE 



(GEDERS HAVE) 



DET var en Have i Drift, som Professor Rottbøll kom til at over- 

 tage, og selv om han ikke havde haft videre Sind til at komme 

 bort fra Universitetshaven, har han dog sikkert snart fundet sig til 

 Rette paa det ny Sted. (Haven, der overtoges, var anlagt af G. C 

 Oeder paa Foranledning af Frederik V, men om denne Haves tidligere 

 Historie, vil der senere under Afsnittet Kongelige botaniske Haver 

 blive givet Meddelelse). I Oeders Tid havde der været Gartner ansat 

 ved Haven, hvilket næsten var ganske nødvendigt, dels fordi Haven 

 i sig selv var af ret betydeligt Omfang (over 11,000 D Al.), dels 

 fordi der fandtes flere Væksthuse. Til Gartner ved Haven i Univer- 

 sitetets Eje udnævntes i 1770 J. W. Kæsemacher, der var kom- 

 men hertil fra Amsterdam. Hans Løn var 200 Rd. + 60 Rd. til Hus- 

 leje og Rrændsel. Skønt kun den mindre Del af den Oederske Have 

 (se S. 339) var bleven skænket til Universitetet, fik den botaniske Have 

 dog Lov til delvis at benytte den større Del (Kommerciekollegiets 

 Del) af Amalienborghaven, navnlig havde Haven god Nytte af en 

 stor Bygning, som fandtes paa dette Areal. Om Vinteren opbevare- 

 des heri en Del Planter, og den afgav Bolig for Gartneren. Da nu 

 Kommerciekollegiet i 1777 fik Brug for sin Grund, maatte Botanisk 

 Have fortrække herfra, men fik dog Brugsretten forlænget til For- 

 aaret 1778. Professor Rottbøll lod derfor udarbejde Planer til en 

 Bygning, som skulde være baade Drivhus, Gartnerbolig, Bibliothek 

 og Auditorium og anmodede om at maatte faa dette Kompleks opfort 

 paa et Jordstykke mellem Frederiks Hospital og Haven. Dette kom 

 dog ikke til Udførelse, thi Kongen besluttede at tilbagekøbe Haven 

 af Universitetet for 6000 Rd. og skænke Grund til en ny botanisk 

 Have ved Charlottenborg, og i Løbet af 1778 rømmedes Amalien- 

 borghaven, og Inventarium og Planter overflyttedes til Charlotten- 

 borghaven. 



